Markahyttene mot overnattingsrekord: – Trives veldig godt
– Det blir litt råflott å dra til Syden, sier en av hytteentusiastene.  – Har vi dekning til å se på TV?  Spørsmålet kommer fra Rigmor Mortensen (6). Men skjermtid blir det ei.  Sammen med mamma Hanne Mortensen (37), pappa Henning Mortensen (39) og storebror Bjørn Mortensen (10) er de på tur i Finnemarka. Der skal de tilbringe én natt på en av markahyttene til Den norske turistforeningen – med navn Goliaten.  Det er ikke første gang familien på fire er her. Senest var påsken 2022.  – Her får vi kvalitetstid, og vi blir tvunget til å være sammen, sier Hanne.  Familien Mortensen er ikke alene om å benytte seg av tilbudet:  Henning Hoff Wikborg, daglig leder i DNT Oslo og Omegn, sier at de denne vinteren går mot en solid overnattingsrekord på markahyttene.  – Det er mye snø i marka og flotte forhold. Så vi skjønner godt at folk søker ut i marka, forteller han til VG.  De har ikke opplevd den samme interessen for de betjente hyttene i fjellet nå i vinterferien. Han synes det er vanskelig å si sikkert hva som er grunnen.  – Vi tror at de som bare tar noen få dager vinterferie, gjerne bruker tilbudet nært der de bor.  Wikborg tror at de som derimot tar fri hele vinterferieuken, og velger å reise bort, ofte velger varmere strøk.  – En annen teori er at vårt tilbud i fjellet konkurrerer med turer til private hytter.  Først yte, så nyte Tilbake til familien Mortensen. Verdt å nevne er det at turen inn til hytta krevde litt egeninnsats. Til tross for at værmeldingen meldte plaskende regn, hadde foreldrene bestemt seg – innover skulle de.  – Vi må komme oss ut, sier Hanne.  Isete skispor og bakglatte ski stopper derimot ikke familien i å holde humøret oppe: – Nå blir vi i hvert fall varme!, roper Bjørn på 10 år på vei opp bakkene.  Vel vitende om at det venter smågodt og peiskos på endestasjonen, kommer familien seg helskinnet gjennom turen – med kun et par stopp for å samle krefter.  Når de omsider kommer frem begynner familien å pakke ut det de har i bagen: Det mest nødvendige av tøy, kveldens middag, havregrøt til frokost og litt godteri.  – Og hva står på menyen i kveld? – Taco, svarer pappa Henning.  – Det er den beste maten å ha med seg på tur. Alt er gjort klart, og så er det bare å varme opp kjøttet, legger han til.  Totalsum på 600 kroner – Vi trives veldig godt, også er det jo billig da, sier Henning.  For ett døgn på hytta som ligger drøye åtte kilometer utenfor Drammen sentrum, betalte de 600 kroner.  – Hanne er sykepleier og jeg er lærer, så man har jo ikke all verdens å rutte med.  Men til tross for at det er en rimelig ferieløsning virker det ikke som det er noe annet sted de heller ville besøkt under årets vinterferie.  – Også har vi noen familiehytter vi kan bruke innimellom. Så vi er velsignet, og synes det blir litt råflott å skulle dra til Syden i stedet for å være steder som det her, sier Hanne.  Minstemann Rigmor legger heller ikke skjul på hva hun synes om dagens destinasjon:  – Mamma! Det er kjempe, kjempekoselig. Bare kom opp her!, roper seksåringen fra loftet. Der skal de fire sove sammen.  Turer hver dag På andre siden av landet befinner en annen gjeng seg.  Inger Helgeland (54) og familien skal tilbringe store deler av vinterferien på Alexander Grieghytten, som er en ubetjent DNT-hytte i Stølsheimen, Bergsdalen og Vossefjellene. – Hver dag går vi turer. Vi benytter hele rutenettet der oppe, og tar alltid en dagstur til Vending, sier Helgeland til VG. Hun og den 17 år gamle datteren er frivillig i DNT. Familien, som bor i Bergen, bestilte turen rundt årsskiftet og skal bo på et firemannsrom.  – Denne ganger drar vi med flere familier. Det er veldig trivelig. Vi har blitt kjent med folk på fjellet og reiser ofte sammen. Døtrene var bare et par år gamle de begynte å dra på turer til DNT-hyttene. Familien har brukt de selvbetjente hyttene mye.  – Vi har vært mye på Hardangervidda, og har blant annet gått fra Finse til Haukeli. Bergsdalen har vi også brukt mye siden det er nærme oss, sier Helgeland.
DNT Oslo og Omegn melder om rekordhøye overnattingstall på markahyttene De forteller at det er mindre interesse for de betjente hyttene Familien Mortensen benytter seg av det lokale tilbudet, og koser seg på markahytta istedenfor å dra til varmere strøk